
ТХЬЭГЪЭЗИТ Зубер
ГУМЫЗАГЪЭ
Юрий Гагарин хузотх
ЩIы, гъащIэ уэ къызэрызэптрэ
Сыхудоплъей мо вагъуэм сэ.
Абы нэсыну гур къилъэту
Щытынущ, дауи, спытыху псэ.
А вагъуэм сэ сыкъыщалъхуами,
ЩIы-анэ, сыкъыплъэIэсыху,
Пхуэпабгъэу си гур гъащIэр згъакIуэу
Хъунт сымыщIэнкIи сэ гупсэху…
Апрелым и 12, 1961 гъэ
ГЪУЭГУ МАХУЭ
Герман Титов хузотх
И пшэ пыIэр щхьэрыщэту,
Пхудэплъейуэ Iуащхьэмахуэ,
Уэ ипхьауэ лъапэ махуэ
Уардэу, лъагэу уитщ уэгу щхъуантIэм.
Къыпхуеплъыхыу мэIущащэ,
Мазэ тхъуэплъыр игукIэ гуфIэу:
«Ар къэсынщ си деж мыгувэу,
Къыхилъхьэну си пкъым гъащIэ!»
Уэ щIэх дыдэ къэбгъэзэнщ,
Ещхьуи укъэтам гъэ минкIэ,
Уи щIэщыгъуэу,
Ди щIы-анэм
Iупэ пщтырыр тепкъузэнщ…
Августым и 6, 1961 гъэ
